Резолюция на Европейския парламент

от 5 май 2010 година

съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския център за развитие на професионалното обучение за финансовата 2008 година

ЕВРОПЕЙСКИЯТ ПАРЛАМЕНТ,

като взе предвид окончателните годишни отчети на Европейския център за развитие на професионалното обучение за финансовата 2008 година,

като взе предвид доклада на Сметната палата относно годишните отчети на Европейския център за развитие на професионалното обучение за финансовата 2008 година, придружен от отговорите на Центъра [1],

като взе предвид препоръката на Съвета от 16 февруари 2010 г. (5827/2010 – C7-0061/2010),

като взе предвид член 276 от Договора за ЕО и член 319 от Договора за функционирането на Европейския съюз,

като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности [2], и по-специално член 185 от него,

като взе предвид Регламент (ЕИО) № 337/75 на Съвета от 10 февруари 1975 г. за създаване на Европейски център за развитие на професионалното обучение [3], и по-специално член 12а от него,

като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 [4], и по-специално член 94 от него,

като взе предвид член 77 и приложение VI към своя правилник,

като взе предвид доклада на Комисията по бюджетен контрол и становището на Комисията по заетост и социални въпроси (A7-0091/2010),

А. като има предвид декларацията на Сметната палата, че е получила достатъчна увереност, че годишните отчети за финансовата 2008 година са надеждни и точни и че свързаните с тях операции са законосъобразни и редовни;

Б. като има предвид, че на 23 април 2009 г. Парламентът освободи директора на Европейския център за развитие на професионалното обучение от отговорност във връзка с изпълнението на бюджета на Центъра за финансовата 2007 година [5] и в резолюцията, придружаваща решението за освобождаване от отговорност, Парламентът, наред с другото, обърна внимание на забележките на Сметната палата относно високия процент преноси и освобождаване на бюджетни кредити, необходимостта да се определят измерими цели и показатели в планирането на Центъра и да се установят ясни връзки между целите и бюджетните ресурси, необходими за тяхното постигане,

1. Изразява своето задоволство, че Сметната палата обяви годишните отчети на Центъра за финансовата 2008 година за законосъобразни и редовни.

Изпълнение

2. Поздравява Центъра за това, че е получил изцяло положителна декларация за достоверност от Сметната палата за финансовата 2008 година не само по отношение на отчетите, но и по отношение на свързаните с тях операции; отбелязва, че Центърът е постигнал огромен напредък по отношение на процедурата за установяване на наличностите с цел идентифициране, регистриране и капитализиране на активи, документацията относно процесите на вътрешен контрол и процедурите за възлагане на обществени поръчки.

3. Отново подчертава, че е важно Центърът да определи в рамките на своето планиране конкретни, измерими, постижими, реалистични и срочни цели (SMART) и уместни, приемливи, достоверни, прости и устойчиви показатели (RACER) с цел оценка на своите резултати; въпреки това отбелязва декларацията на Центъра, че е взел под внимание тези забележки в своята програма за 2009 г.; също така приканва Центъра да разгледа възможността за въвеждане на диаграма на Гант в планирането на всяка своя оперативна дейност с цел бързо отчитане на времето, което всеки служител посвещава на даден проект, и насърчаване на използването на подход, ориентиран към постигането на резултати.

4. Все пак приветства Центъра за това, че желае да въведе през 2010 г. пилотна система за отчитане на времето, което всеки служител посвещава на даден проект на Центъра.

5. Изисква от Центъра да представи под формата на таблица, приложена към следващия доклад на Сметната палата, съпоставка между резултатите, постигнати през разглежданата година за освобождаване от отговорност, и тези, постигнати в рамките на предходната финансова година, с цел да се даде възможност на органа по освобождаване от отговорност да направи по-добра оценка на резултатите от дейността на Центъра през две последователни години.

6. Приветства тясното сътрудничество и взаимодействието между Европейския център за развитие на професионалното обучение (CEDEFOP) и Европейската фондация за обучение (ETF) с оглед на близките тематични области на двете агенции; изисква от двете агенции да представят в отчетите за дейността за 2009 г. подробен доклад за контрол върху последиците от споразумението за сътрудничество.

Бюджетно и финансово управление

7. Обръща внимание на факта, че Центърът отново е пренесъл бюджетни кредити (1400000 EUR, или 25 % от бюджетните кредити за плащания за оперативни разходи); подчертава, че това положение показва наличието на слабости в планирането и контрола на диференцираните бюджетни кредити за оперативни дейности.

Човешки ресурси

8. Изтъква, че броят на заетите в Центъра служители е 128 и през 2009 г. в него е била въведена система за измерване на изпълнението на дейностите; очаква резултати във връзка с тази система.

Вътрешен одит

9. Поздравява Центъра за това, че е първата агенция, която се подлага доброволно на пилотен одит на етичната рамка; отбелязва, че одитът е извършен от 16 до 20 февруари 2009 г. от екип от трима одитори и че службата за вътрешен одит е потвърдила, че Центърът е разработил добра етична рамка.

10. Отчита, че от 2006 г. досега Центърът е изпълнил 15 от общо 30-те препоръки на службата за вътрешен одит; отбелязва, че от 15-те препоръки, които все още не са изпълнени, 6 се считат за "много важни" и се отнасят главно до управлението на човешките ресурси (напр. качество на работата на персонала, определяне на лични цели и установяване на ролята и отговорностите на Комитета по персонала); очаква напредък в тази област, която е от изключително значение за идентичността на Центъра, и изисква да получава информация.

11. По отношение на други забележки, придружаващи решението за освобождаване от отговорност, които имат хоризонтален характер, се позовава на своята резолюция от 5 май 2010 г. [6] относно изпълнението, финансовото управление и контрола на агенциите.

[1] ОВ C 304, 15.12.2009 г., стр. 118.

[2] ОВ L 248, 16.9.2002 г., стр. 1.

[3] ОВ L 39, 13.2.1975 г., стр. 1.

[4] ОВ L 357, 31.12.2002 г., стр. 72.

[5] ОВ L 255, 26.9.2009 г., стр. 141.

[6] Приети текстове, P7_TA(2010)0139 (вж. стр. 241 от настоящия брой на Официален вестник).

--------------------------------------------------